Indehaver af Café Vesterå tror, at de unge vil holde deres fester i nærheden af, hvor de bor, mens Jomfru Ane Gade er lukket.

Der er stille i Jomfru Ane Gade i Aalborg, og det bliver der ved med at være de næste 14 dage. Den kendte forlystelsesgade er lukket ned på grund af de høje smittetal i Aalborg. I nabogaden, Vesterå, forudser indehaver af Café Vesterå Thorsten Stevnhoved ikke, at festglade unge vil flytte festen til hans café. - Hvad er en fest? Herinde booker du et bord, spiser og får nogle drinks og sidder hygger dig. Man bliver serviceret ved bordene, man kan ikke bestille i baren. Vi har minimeret den trafik, som ville være her, hvis ikke vi gjorde noget, siger Thorsten Stevnhoved, som ikke frygter at blive løbet over ende af unge, der vil ind og feste. - Vi har de stole og borde, som vi har, så er der ikke mere plads, siger Thorsten Stevnhoved. Han mener også, at der er forskel på Jomfru Ane Gade og Vesterå. - Jomfru Ane Gade har et andet DNA end Vesterå, siger Thorsten Stevnhoved, som ikke kan se på sine bookinger frem mod weekenden, at Jomfru Ane Gade er lukket ned. - Det ligger på det niveau, som det plejer, siger Thorsten Stevnhoved. Han forudser, at når en magnet som Jomfru Ane Gade er lukket, så vil de festglade unge ikke strømme til midtbyen, men de vil derimod holde sig i nærheden af, hvor de bor. - Det bliver mere spredt til lokale barer, bodegaer og caféer, siger Thorsten Stevnhoved.